Հայաստանի Հանրապետության

կառավարության 2023 թվականի

\_\_\_\_\_\_\_\_\_\_\_\_\_\_\_ \_\_\_\_ի N որոշման

**ՀԱՅԵՑԱԿԱՐԳ**

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՈՌՈԳՄԱՆ ՀԱՄԱԿԱՐԳԻ ԱՐԴՅՈՒՆԱՎԵՏ ԿԱՌԱՎԱՐՄԱՆ ԵՎ ԿԱՅՈՒՆ ԶԱՐԳԱՑՄԱՆ

# ****I. ԱՄՓՈՓ ՀԱՄԱՌՈՏԱԳԻՐԸ****

1. Հայաստանի Հանրապետությունը որդեգրել է կայուն տնտեսական զարգացման քաղաքականություն, որը ենթադրում է տնտեսական, սոցիալական և էկոլոգիական համընթաց զարգացում և այդ ենթատեքստում ոռոգման համակարգի արդյունավետ կառավարումն ու կայուն զարգացումը, որպես կարևորագույն ոլորտ, կոչված է ապահովելու երկրի գյուղատնտեսության այնպիսի առաջընթաց, որը ջրային համակարգերի կառավարման և ջրային ռեսուրսների պլանավորման խնդիրների ներդաշնակեցման և հավասարակշռման միջոցով նախադրյալներ կստեղծի հաջորդ սերունդների կայուն զարգացման համար` միաժամանակ նվազեցնելով ջրօգտագործման կորուստների մակարդակը և խթանելով ջրի խնայողաբար օգտագործումը:
2. Ոռոգման համակարգի կայուն զարգացման մեխանիզմների ներդրման ուղղությամբ Հայեցակարգում նկարագրվում են Հայաստանի Հանրապետությունում ոռոգման ոլորտի ինստիտուցիոնալ բարեփոխումների, առաջատար տեխնոլոգիաների կիրառմամբ ոռոգման համակարգերի զարգացման, շահագործման և պահպանման, ոլորտի ֆինանսական կայունության ապահովման հիմնական սկզբունքներն ու մեխանիզմները: Նկարագրված մոտեցումները հնարավորություն կտան կատարելագործել ոռոգման համակարգի կառավարումը, շարունակաբար նվազեցնել համակարգի ջրակորուստները և էլեկտրաէներգիայի ծախսերը, կխթանեն ջրային ռեսուրսների խնայողաբար օգտագործումը, կնպաստեն ջրապահովվածության մակարդակի բարձրացմանը, կհանգեցնեն սակագնային և սուբսիդավորման քաղաքականության վերանայմանը և առաջատար տեխնոլոգիաների վրա հիմնված լուծումների սահմանմանը:
3. ՀՀ կառավարության 2019 թվականի դեկտեմբերի 19-ի N 1886-Լ որոշմամբ հաստատվել է «Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարությունը», որում առանձնակի շեշտադրում է կատարվում ոռոգման համակարգի զարգացման ու արդի պահանջների համապատասխանեցման կարևորության վրա։ Ռազմավարությամբ սահմանված են ոռոգելի հողերի ընդլայնման և արդիական ոռոգման համակարգերին անցման թիրախային նպատակներ։
4. ՀՀ կառավարության 2021 թվականի օգոստոսի 18-ի N 1363-Ա որոշմամբ հաստատվել է Հայաստանի Հանրապետության կառավարության հնգամյա (2021-2026թթ.) ծրագիրը, որի 3.3 կետով սահմանվում են ջրային տնտեսության, այդ թվում՝ ոռոգման ոլորտում կառավարության առաջնահերթությունները։ Կառավարության ծրագրով նախատեսված ոռոգման ոլորտի բոլոր ծրագրային ուղղություններն ամփոփված են սույն Հայեցակարգում։

# ****II. ՆԵՐԱԾՈՒԹՅՈՒՆ****

1. Ոռոգման համակարգը Հայաստանի Հանրապետության ջրային համակարգի մի մասն է: Ոռոգման համակարգը ըստ գործառնական նշանակության դասակարգվում է հետևյալ կերպ (ՀՀ ջրային օրենսգիրք, 61.1 հոդված)`

1) մայրուղային ոռոգման համակարգ (առաջին կարգի ջրանցքներ (հիմնական՝ մայր ջրանցքներ) և պոմպակայաններ)՝ ընդհանուր երկարությունը կազմում է շուրջ 450 կմ.

2) ոռոգման միջհամայնքային (միջտնտեսային) համակարգ (երկրորդ կարգի ջրանցքներ և պոմպակայաններ)՝ ընդհանուր երկարությունը կազմում է շուրջ 1670 կմ.

3) ոռոգման ներտնտեսային համակարգ՝ տնտեսային ոռոգման համակարգերից, ինչպես նաև տեղական ջրաղբյուրներից սկիզբ առնող և միայն մեկ համայնքի ոռոգելի հողատարածքներին ոռոգման ջուր բաշխող համակարգ (երրորդ կարգի ջրանցքներ կամ բաշխիչ ցանցեր)։ Ոռոգման ներտնտեսային ջրանցքների ընդհանուր երկարությունը կազմում է շուրջ 16000 կմ։

 Պետական սեփականություն համարվող առաջին և երկրորդ կարգի ոռոգման համակարգերը մասնավորեցման ենթակա չեն: Դրանք կարող են փոխանցվել միայն օգտագործման իրավունքով ջրամատակարարներին:

Համայնքային սեփականություն հանդիսացող երրորդ կարգի ոռոգման համակարգերը ևս օտարման ենթակա չեն։

1. Հայաստանի գետերի հոսքերին բնորոշ են էական բազմամյա և սեզոնային տատանումներ: Դրանցով պայմանավորված ռիսկերը մեղմելու նպատակով նաև հանրապետությունում կառուցվել են 84 մեծ և փոքր ջրամբարներ։ Ջրամբարներից 68-ը շահագործվում են ջրային համակարգում գործող կազմակերպությունների կողմից։ Թվով 6 ջրամբարները շահագործվում են էներգետիկ կազմակերպությունների, թվով 1 ջրամբար՝ ՀՀ Էկոնոմիկայի նախարարության, թվով 2 ջրամբար՝ Երևանի քաղաքապետարանի, իսկ թվով 7 ջրամբար՝ համայնքների կողմից։ Ջրամբարներով հնարավոր ամբարվող ջրի ընդհանուր ծավալը կազմում է շուրջ 1,1 մլրդ մ3, որից օգտակար ծավալը կազմում է 900 մլն մ3։ Միջինում, Հայաստանում մեկ շնչի հաշվով ամբարվող ջրի ծավալը կազմում է շուրջ 450 մ3, ինչը ցածր է համարվում կիսաարիդ երկրների համար (բավարար միջին մակարդակը ընդունված է համարել 1500 մ3 մեկ շնչի հաշվով՝ ըստ ՄԱԿ-ի Պարենի և գյուղատնտեսության կազմակերպության)։
2. Հանրապետությունում առկա են 293 խոշոր և միջին պոմպակայաններ, որոնցից համեմատաբար խոշորներն են՝ Ակնալճի, Ռանչպարի, Մխչյանի և Ազատի պոմպակայանները։ Ոռոգման նպատակով շահագործվում են շուրջ 695 խորքային հորեր, որոնցից 90-ը՝ ինքնաշատրվանող։
3. Հանրապետությունում ոռոգումը կազմակերպվում է ջրառ և ջրտուք իրականացնող «Ջրառ» ՓԲԸ-ի և ջրօգտագործողներին ոռոգման ջուր մատակարարող (բաշխող) 15 ջրօգտագործողների ընկերությունների (այսուհետ՝ ՋՕԸ) միջոցով։ ՋՕԸ-երը ներկայումս շահագործում են շուրջ 16740 կմ երկարությամբ ջրանցքներ, որից միջտնտեսային նշանակության՝ 2140 կմ, ներտնտեսային նշանակության՝ 14600 կմ, պոմպակայաններ՝ 291 հատ՝ 714 հատ պոմպային ագրեգատներով, խորքային հորեր՝ 695 հատ, հիդրոտեխնիկական այլ կառույցներ՝ 2300 հատ: ՋՕԸ-ն-երի կողմից սպասարկվող տարածքներն ընդգրկում են 198,283.3 հա ոռոգելի հողեր, իսկ սպասարկման տարածքներում չընդգրկված ոռոգելի հողատարածքները կազմում են 108,103.2 հա։
4. Հանրապետության ոռոգման համակարգը 2018-2022 թվականների տվյալներով տարեկան օգտագործում է միջինում շուրջ 583.2 մլն մ3 ջուր (ջրտուք), որը կազմում է ընդհանուր ջրօգտագործման ծավալի կեսից ավելին՝ շուրջ 51%։
5. Ոռոգման համակարգի զարգացման հիմնական նպատակն է՝ գյուղատնտեսական մթերքների հուսալի արտադրության ապահովումը, բերքատվության և գյուղատնտեսական արտադրության եկամտաբերության բարձրացումը, ոռոգման ծախսերի կրճատումը։ Ոռոգումը նաև հետապնդում է բնապահպանական և սոցիալական նպատակներ, մասնավորապես՝ քաղաքային համայնքներում կանաչ տարածքների ընդլայնման և զարգացման, ստորգետնյա աղբյուրների սնուցման, հողերի մելիորատիվ վիճակի բարելավման, արոտավայրերի ջրարբիացման և այլն։
6. Գյուղատնտեսությունը հանրապետությունում ռազմավարական ոլորտ է թե՛ պարենային անվտանգության ապահովման, թե՛ դրա սոցիալական զգայունության և տնտեսական կարևորության տեսանկյունից։ Գյուղատնտեսության համախառն արտադրանքը 2022 թվականին կազմել է 1,021.4 մլրդ ՀՀ դրամ կամ ՀՆԱ-ի 13,2%-ը, որի 50,7%-ը (518.8 մլրդ ՀՀ դրամ) ձևավորվել է հողագործության, 49,3%-ը (502.6 մլրդ ՀՀ դրամ)՝ անասնապահական արտադրանքից։ Հայաստանի Հանրապետությունում առանց ոռոգման հնարավոր չէ իրականացնել արդյունավետ գյուղատնտեսություն։ Ներկայումս ոռոգելի հողագործությանը բաժին է ընկնում բուսաբուծության համախառն արտադրանքի ավելի քան 70%։ Վարելահողերի շուրջ 80%-ի վրա գյուղատնտեսական մշակաբույսերի աճեցման արդյունավետությունը հնարավոր է ապահովել միայն ոռոգման շնորհիվ։ Հայաստանում գյուղատնտեսական հողերի ոռոգումը դեռևս տնտեսական զարգացման ոլորտի կարևորագույն խնդիրներից է։

# ****III. ՆԱԽԱՊԱՏՄՈՒԹՅՈՒՆԸ****

1. Ներկայումս հանրապետության ոռոգման ոլորտի հետագա զարգացումը և արդիականացումը պայմանավորված է առկա վիճակի և խնդիրների ճշգրիտ գնահատմամբ ու բարեփոխումների իրականացման հրամայականով։
2. Ոռոգման ոլորտում իրականացվող պետական քաղաքականությունը և իրավական կարգավորման առանցքը հիմնված է դեռևս 2002 թվականին ընդունված ՀՀ ջրային օրենսգրքի և «Ջրօգտագործողների ընկերությունների և ջրօգտագործողների ընկերությունների միությունների մասին» ՀՀ օրենքի դրույթների վրա, որոնց հաջորդեցին 2005-2006 թվականներին ընդունված «Ջրի ազգային քաղաքականության հիմնադրույթների մասին» և «Ջրի ազգային ծրագրի մասին» ՀՀ օրենքները։ Նշված հիմնարար օրենքներով է պայմանավորված ոռոգման համակարգի առկա ինստիտուցիոնալ և ֆինանսական կառուցվածքը, դրա կառավարումը, կանոնակարգումը, համակարգումը և խնդիրների կարգավորումը։ Հարկ է նկատել, որ ձևավորված օրենսդրական դաշտը ստեղծվել է ըստ էության զրոյական մակարդակից, երբ բացակայում էր ջրային ոլորտի որևէ հստակ սահմանված կամ ձևավորված ինստիտուցիոնալ կառավարման համակարգ։ Ներկայիս փուլը կարելի է բնորոշել որպես անցյալի բացթողումները, գործնականում չաշխատող անարդյունավետ մեխանիզմները շտկելու գործընթաց, երբ առկա ինստիտուցիոնալ կարգավորման դաշտը պետք է վերանայել ու հարմարեցնել արդի պահանջներին ու հրամայականներին՝ սահմանելով առավել արդյունավետ մեխանիզմներ։
3. Հատկանշական է, որ մինչ այժմ օրենսդրությամբ սահմանված չէ «ոռոգում» հասկացությունը։ «Ոռոգման ջուր» հասկացությունը ՀՀ ջրային օրենսգրքով (Հոդված 1) սահմանվում է հետևյալ կերպ՝ «ոռոգման ջուր` ոռոգման նպատակով օգտագործվող և ոռոգման ջրի ստանդարտներին համապատասխանող ջրային ռեսուրս է, որը կարող է լինել ինչպես մակերևութային, այնպես էլ ստորերկրյա»: Նույն հասկացությունը ՀՀ կառավարության 2002 թվականի դեկտեմբերի 26-ի N2121-Ն որոշմամբ սահմանվում է որպես «գյուղատնտեսական մշակաբույսերի ոռոգման համար նախատեսված և ոռոգման ջրի ստանդարտներին համապատասխանող ջուր»։ Փաստացի, թեև այս սահմանումը գործում է դեռևս 2002 թվականից, մինչ այժմ Հայաստանի Հանրապետությունում ոռոգման ջրի որակի ստանդարտներ մշակված չեն: Այս իրավիճակը հանգեցնում է մի շարք խնդիրների, երբ ոռոգման նպատակով երբեմն մատակարարվում է վտանգավոր կեղտաջրերի զգալի պարունակությամբ ջուր կամ կեղտաջրերը մատակարարվում են որպես ոռոգման ջուր՝ առանց որևէ մաքրման: Հետևապես, կարևորվում է ոռոգման ջրի ստանդարտի ներդրումը՝ հանրության առողջության ապահովման և որակյալ, անվտանգ գյուղատնտեսական մշակաբույսերի արտադրության տեսանկյունից։ Պարզ է նաև, որ ոռոգման ջրի ստանդարտի ներդրումը կարճաժամկետում կարող է հանգեցնել որոշ վայրերում սակավաջրության երևույթների առաջացման և կպահանջի կեղտաջրերի մաքրման լոկալ կայանների կառուցման ուղղությամբ կապիտալ ծախսերի իրականացում, սակայն հանրային առողջությունը գերակա է և հարցը պահանջում է աստիճանական լուծում։
4. Հայաստանի ներկայիս ոռոգման համակարգը կառուցվել ու ձևավորվել է դեռևս Խորհրդային Միության ժամանակ՝ 60-70 տարի առաջ։ Ի սկզբանե, դրա կառուցման հիմքում դրված են եղել հետևյալ գործոնները՝

1) Էժան էլեկտրաէներգիայի առկայություն՝ տարեկան ծախսվում էր 600-800 մլն կՎտ էլեկտրաէներգիա՝ համատարած մեխանիկական ոռոգման համակարգերի կիրառմամբ,

2) Ջրի չափազանց ցածր արժեք և ջրային ռեսուրսների ծավալի գնահատում որպես բավարար,

3) Հասանելի հսկայական կապիտալ ներդրումներ,

1. Ինքնածախսածածկման ապահովման անհրաժեշտության բացակայություն,
2. Ոռոգելի հողերի ընդլայնման անհրաժեշտություն,
3. Խոշոր գյուղատնտեսական հողակտորներ, որոնք մշակվում էին կենտրոնացված կարգով՝ կոլեկտիվ և պետական տնտեսությունների միջոցով։
4. Անկախության տարիներին՝ 2000-ական թվականներից ի վեր, իրականացվեցին կապիտալ ներդրումների բազմաթիվ ծրագրեր, որոնք ուղղված էին մեխանիկական ոռոգման համակարգերի ինքնահոս համակարգերով փոխարինմանը, կիրառությունից դուրս եկած հարյուրավոր պոմպակայանների շահագործման դադարեցմանը, էլեկտրաէներգիայի ծախսի կրճատմանը, ջրի կորուստների նվազեցմանը, մաշված մայր և միջտնտեսային ջրանցքների վերանորոգմանը, ներտնտեսային և տնտեսային համակարգերի վերանորոգմանը, վերականգնմանը և պահանջվող վայրերում ոռոգման ջրի ապահովմանը, պատվարների անվտանգության ապահովմանը և այլն։ Այդուհանդերձ, ոռոգման համակարգի զարգացումը և արդյունավետ գործունեությունը շարունակում է մեծապես կախված մնալ նշված ուղղություններով մեծածավալ կապիտալ ներդրումների ծրագրերի իրականացման անընդհատությունից։ Ներկայումս, ՀՀ կառավարությունը Եվրասիական զարգացման բանկի հետ շարունակում է իրականացնել 2016 թվականից մեկնարկած «Ոռոգման համակարգերի արդիականացման ծրագիրը»։
5. Կարևոր խնդիր է հանդիսանում ոռոգման ողջ համակարգի գույքագրումը, քարտեզագրումը, գոտիավորումը, տեխնիկատնտեսական վիճակի գնահատումը և հաշվառումը, որի արդյունքում հնարավոր կլինի ճշգրիտ պատկերացում ունենալ առկա ենթակառուցվածքի, դրա զարգացման կարիքների մասին։
6. Ոռոգման համակարգում ջրի կորուստների/գերծախսի մակարդակը 2017 թվականին միջինում կազմել է 45.2%, 2018 թվականին՝ 46.2%, 2019 թվականին՝46.2%, իսկ 2022 թվականին՝ 46,3%։ Ջրի կորուստների/գերծախսի առաջացման պատճառները պայմանավորված են ոչ միայն համակարգի մաշվածությամբ, այլև ոռոգելի բազմաթիվ հողակտորների փոքր չափերով, տվյալ հողատեսքի համար ոչ արդյունավետ մշակաբույսերի ընտրությամբ ու խայտաբղետությամբ, ներտնտեսային համակարգի 70%-ից ավելի բաց հողային հունով ջրանցքներով, կլիմայի փոփոխության երևույթների հետևանքով գոլորշիացման մակարդակի աճով, ջրի պահանջարկի և ոռոգման ժամանակացույցի պլանավորման հիմնավորված չափանիշների ու ընթացակարգի կանոնակարգման, բարելավման անհրաժեշտությամբ։
7. Ոռոգման նպատակով ջրօգտագործման (ջրառի) ծավալները 2022 թվականին 2015 թվականի համեմատ զգալիորեն կրճատվել են՝ 2015թ.՝ 1,5 մլրդ մ3-ից 2022թ. հասնելով 1,129 մլրդ մ3-ի։ Ոռոգման ջրամատակարարման պայմանագրերի թիվը հանրապետությունում ներկայումս կազմում է շուրջ 116.8 հազար՝ 2015 թվականի շուրջ 147 հազարի դիմաց։ Նշվածը վկայում է ոռոգման ջրապահանջարկի կրճատման մասին, որը տեղի է ունենում հիմնականում մշակվող գյուղատնտեսական ոռոգելի հողատարածքների կրճատման պատճառով։
8. Համաձայն ՀՀ կառավարության 2022 թվականի հոկտեմբերի 6-ի N1553-Ն որոշման՝ 2022 թվականի հուլիսի 1-ի դրությամբ ոռոգելի հողատարածքները կազմել են 209.43 հազ հա, մինչդեռ 2000-ականների սկզբներին դրանք կազմում էին 273,5 հազ․ հա։ Ընդ որում, 2022 թվականի դրությամբ ՋՕԸ-երի սպասարկման տարածքում ընդգրկված է եղել 198,283 հազար հա հողատարածք, որից ՋՕԸ-երի կողմից պայմանագրային հիմունքներով փաստացի ոռոգվել է ընդհանուր ոռոգելի հողատարածքների շուրջ 41%-ը կամ 90,2 հազար հեկտարը։ Հարկ է նկատել, որ ջրի սակավության պատճառով ներկայումս չեն ոռոգվում ընդհանուր ոռոգելի հողատարածքների միայն 6%-ը կամ 12,9 հազար հա, իսկ ոռոգման ցանցի վթարված լինելու կամ բացակայության պատճառով՝ շուրջ 14%-ը կամ 29,6 հազար հա։ Սեփականատերերի կողմից հողի չմշակման արդյունքում չոռոգվող հողատարածքների մասնաբաժինը կազմում է շուրջ 23% կամ 48,7 հազար հա։
9. Ոռոգման ոլորտի ամենակարևոր խնդիրներից է ոռոգման ջրի ջրառի և ջրտուքի հաշվառումը արդիական, տվյալների առցանց փոխանցմամբ ջրահաշվիչ (ջրաչափիչ) սարքերի միջոցով։ Հաշվառման ներկայիս համակարգը անկատար է. լուրջ խնդիրներ են առաջանում ջրամատակարար - ջուր սպառող իրավապայմանագրային հարաբերություններում, ոռոգման ջրի վճարների հավաքագրման ոլորտում, արդյունքում ոռոգման համակարգի ընկերությունները տարիների ընթացքում կուտակել են հսկայական դեբիտորական պարտավորություններ (շուրջ 24 մլրդ դրամ)։ Նորագույն տեխնոլոգիական լուծումներով համապարփակ հաշվառման համակարգի ներդրումը կարևորվում է համակարգում ջրի սպառման ծավալների հստակ հաշվառման, դրանով հանդերձ՝ ոռոգման ջրամատակարարման որակի բարելավման, կորուստների կրճատման հնարավորությունների բացահայտման և խնդրի լուծման տարբերակների մշակման տեսանկյունից: Տվյալների հեռահար հավաքագրման և առցանց հսկողության հնարավորությամբ ջրաչափական համակարգերի (SCADA) տեղադրման աշխատանքները գործնականում ընթացքի մեջ են։ 2023 թվականի հունվարի 1-ի դրույամբ տեղադրվել են թվով 1619 հատ SCADA տեսակի ջրաչափական սարքավորումներ:
10. Անկատար հաշվառման համակարգը, իսկ շատ դեպքերում նաև դրա բացակայությունը հանգեցրել են ջրի թերի պլանավորման, որի հետևանքով հաճախ առաջանում են ջրի սակավության և առկա պահանջարկի բավարարման անկարողության երևույթներ։ Ավելին, հաճախ մատակարարված ոռոգման ջրի ծավալը հաշվարկվում է ոչ թե ջրաչափության, այլ կիրառության մեջ գտնվող գիտականորեն մշակված մշակաբույսերի ոռոգման նորմերի (1 հա-ին ընկնող ջրի պահանջարկ) հիման վրա, որոնք մշակվել են ավելի քան 15 տարի առաջ ու վերանայման կարիք ունեն։ Ոռոգման ջրի առաջարկի և պահանջարկի պլանավորման գլխավոր նախապայմաններից է ջրի աղբյուրների լիակատար հսկողության ապահովումը։ Միաժամանակ, պահանջարկի պլանավորման ներկայիս մեխանիզմները վերանայման, արդիականացման ու պարզեցման կարիք ունեն, օրինակ՝ նպատակ ունենալով, որ յուրաքանչյուր ջրօգտագործող ունակ լինի որոշակի ծրագրային ապահովմամբհաշվարկել սեփական ջրի պահանջարկը և էլեկտրոնային եղանակով սահմանված ժամկետում ներկայացնել իր հայտը ջրամատակարար ընկերությանը։
11. Ոռոգման ջրի պահանջարկի կառավարման տեսանկյունից ներկայումս կարևորվում է ոռոգման արդիական ՝ անձրևային և կաթիլային ոռոգման համակարգերի ներդրումը։ Արդիական համակարգերի համատարած կիրառումը թույլ կտա էապես (30%-50%) կրճատել ջրի պահանջարկը։ Այն նաև կարող է լուծել «գերնորմատիվային» ջրապահանջարկ ունեցող հողերի խնդիրը։ ՀՀ Արագածոտնի, Արարատի, Արմավիրի և Կոտայքի մարզերի 70 համայնքների շուրջ 28 հազ. հա հողատարածքներ ունեն գերնորմատիվային ջրապահանջարկ: Այս նպատակով ՀՀ կառավարության 2021 թվականի հունիսի 3-ի N 927-Լ որոշմամբ հաստատվել է Հայաստանի Հանրապետությունում ինտենսիվ այգեգործության զարգացման, արդիական տեխնոլոգիաների ներդրման և ոչ ավանդական բարձրարժեք մշակաբույսերի արտադրության խթանման պետական աջակցության 2021-2023 թվականների ծրագիրը, որով ՀՀ կառավարությունը պետական բյուջեից սուբսիդավորվում կամ փոխհատուցում է արդիական ոռոգման համակարգերի ներդրման ծախսերը։ Չնայած նշված ծրագրով խթանիչ միջոցառումների նախատեսմանը, մինչ այժմ ոռոգելի հողերի փոքր մասի՝ միայն շուրջ 4000 հա վրա են տեղադրված արդիական ոռոգման համակարգեր։ Այդ գործընթացը հետագա խրախուսման ու խթանման, հանրային իրազեկման ապահովման կարիք ունի:
12. Ոռոգման ոլորտի զարգացման համար առանցքային կարևոր նշանակություն ունի ներկայիս ինստիտուցիոնալ համակարգի բարելավումը և արդյունավետության բարձրացումը։ Համաձայն ՀՀ ջրային օրենսգրքի 61.1 հոդվածի՝ առաջին և երկրորդ կարգի ոռոգման համակարգերը պետական սեփականություն են և մասնավորեցման ենթակա չեն: Դրանք կարող են փոխանցվել ջրամատակարարներին միայն օգտագործման իրավունքով: Ներկայումս առաջին և երկրորդ կարգի ոռոգման համակարգերի մի մասը հանձնված է պետական «Ջրառ» ՓԲԸ-ի շահագործմանը (ոռոգման ջրի մեծածախ ջրամատակարար), իսկ դրանց զգալի մասը անհատույց օգտագործման իրավունքով հանձնվել է մասնակցային կառավարում իրականացնող ՋՕԸ-երին։
13. ՀՀ ջրային օրենսգրքի 61.2 հոդվածի համաձայն՝ «Ոռոգման ջրամատակարարման կառավարումը կարող է իրականացվել Ջրային համակարգերի կառավարման մարմնի և (կամ) մասնավոր կառավարման միջոցով: Ոռոգման ջրամատակարարման մասնավոր կառավարումը կարող է իրականացվել մասնակցային կառավարման միջոցով Ջրօգտագործողների ընկերությունների և (կամ) Ջրօգտագործողների ընկերությունների միությունների կողմից` օրենքով սահմանված կարգով:»
14. «Ջրի ազգային քաղաքականության հիմնադրույթների մասին» ՀՀ օրենքով սահմանվող հիմնական հասկացությունների շարքում «ջրային ռեսուրսների թափանցիկ ու մասնակցային կառավարումը» ներկայացված է որպես ջրային ռեսուրսների, ջրային համակարգերի այնպիսի կառավարում, որոնց վերաբերյալ որոշումների ընդունման գործընթացը բաց է և տեսանելի հասարակության բոլոր խավերի համար և ապահովված է նրանց մասնակցությունը այդ գործընթացին:
15. Նույն օրենքի հոդված 7-ը մասնակցային կառավարումը դիտարկում է որպես ջրային ռեսուրսների կառավարման սկզբունքներից մեկը, ինչպիսի գաղափարախոսությունը խիստ կարևոր է յուրաքանչյուր երկրում տնտեսական քաղաքականության մշակման, այդ թվում՝ ջրային ռեսուրսների կառավարման բարձր արդյունավետության ապահովման համար:
16. Ներկայումաս հանրապետությունում ոռոգման ջրամատակարարման համակարգում գործում է թվով 1 հարյուր տոկոս պետական սեփականություն հանդիսացող բաժնեմաս (բաժնետոմսեր) ունեցող «Ջրառ» ՓԲԸ-ն և թվով 15 ՋՕԸ-երը։ Ոռոգման ջրամատակարարման կամ ոռոգման ջրի կառավարման շղթան սկսվում է «Ջրառ» ՓԲԸ-ից, որը ջրառ իրականացնող, ջուրն ամբարող և (կամ) այն ջրօգտագործողներին մատակարարող իրավաբանական անձ է: Հարկ է նշել, որ մինչև 2006 թվականին հանրապետությունում գործել է մեկ ջրառ իրականացնող ընկերություն՝ «Ոռոգում» ՓԲԸ-ն, որը 2006 թվականին ՀՀ կառավարության 2006 թվականի փետրվարի 9-ի N 164-Ն որոշմամբ առանձնացման ձևով վերակազմակերպվել է և ստեղծվել են չորս ջրառ ընկերություններ: Դրանք հետագա տարիներին ևս տարբեր փուլերով վերակազմակերպվել են միացման ձևով և ներկայում հանրապետությունում գործում է մեկ ջրառ ընկերություն։ Ստեղծման օրվանից այս ընկերության կառավարման լիազորությունները վերապահվել են Ջրային կոմիտեին, որը նաև ՀՀ ջրային օրենսգրքի համաձայն, ոռոգման համակարգերի կառավարման մարմինն է, իսկ 2020 թվականից այս ընկերության կառավարման լիազորությունները վերապահվել են ՀՀ տարածքային կառավարման և ենթակառուցվածքների նախարարությանը (այսուհետ՝ ՏԿԵՆ)։
17. Նախկին տարիների փորձը և ջրառ ընկերությունների տարբեր կառուցվածքով գործունեության արդյունքները թույլ են տալիս եզրակացնելու, որ դրանք առավել արդյունավետ են գործել ջրավազանային/հիդրոմիավորների անբաժանելիության սկզբունքով ձևավորված, թվով չորս՝ «Ախուրյան-Արաքս», «Սևան-Հրազդանյան», «Որոտան-Արփա» և «Դեբեդ-Աղստև» ընկերությունների կառուցվածքով։
18. Ոռոգման ջրամատակարարման կամ ոռոգման ջրի կառավարման հաջորդ շղթան հանրապետությունում գործող 15 ՋՕԸ-երն են, որոնք շահույթ ստանալու նպատակ չհետապնդող, իրավաբանական անձի կարգավիճակ ունեցող կազմակերպություններ են։ ՋՕԸ-երը, առաջնորդվելով հանրային շահերով, իրականացնում են ոռոգման համակարգի շահագործումն ու պահպանումը և նպատակ ունեն իրենց սպասարկման տարածքում գտնվող ջրօգտագործողներին ապահովելու ոռոգման ջրով: Այս ընկերությունները ստեղծվել են իրենց սպասարկման տարածքներում սեփականության կամ օգտագործման իրավունքով հողատարածք ունեցող ֆիզիկական և (կամ) իրավաբանական անձանց կողմից, որոնք իրենց կողմից ընտրված ներկայացուցիչների միջոցով մասնակցում են ընկերության կառավարմանը։
19. Ի սկզբանե, «Ջրօգտագործողների ընկերությունների և ջրօգտագործողների ընկերությունների միությունների մասին» ՀՀ օրենքի ընդունումից հետո, ստեղծվել էին 54 ՋՕԸ-եր, որից 18-ը՝ 2003 թվականին, իսկ 36-ը՝ 2004 թվականին։ Հետագայում՝ մինչև 2014 թվականը մի քանի փուլերով ՋՕԸ-երը վերակազմակերպվել են՝ 54 ՋՕԸ-ից դառնալով 37-ը: Յուրաքանչուր վերակազմակերպման հիմքում դրվել են այդ ընկերությունների գործունեության տեխնիկատնտեսական ուսումնասիրությունների ու վերլուծությունների արդյունքները, ջրի կառավարման որակի և հավաքագրումների մակարդակի համեմատական տվյալները, սպասարկման տարածքների աշխարհագրական դիրքերը, հիդրոմիավորների անբաժանելության սկզբունքները և ընկերությունների գործունեության այլ ցուցանիշներ, ինչպես նաև ՋՕԸ-երի կառավարման մարմինների և ՋՕԸ-երի գործունեությունը կանոնակարգող խորհրդի (այսուհետ՝ Կանոնակարգող խորհուրդ) որոշումնեը։ Հետագայում՝ 2017 թվականին, առանց հիմնավոր ուսումնասիրությունների, վերլուծությունների և գնահատականների, առանց հիդրոմիավորների անբաժանելիության սկզբունքի պահպանման, իրականացվել ՋՕԸ-երի վերակազմակերպումներ՝ միացման ձևով, որոնց արդյունքում հանրապետությունում ներկայումս գործում են 15 ՋՕԸ-եր։
20. Վերակազմակերպան արդյունքում ՋՕԸ-երի խոշորացումը բացասաբար է անդրադարձել մասնակցային կառավարման սահմանված ընթացակարգերի ապահովման, կառավարման մարմինների գործունեության կազմակերպման, ջրի պլանավորման, մատակարարման, կառավարման և հաշվառման , ինչպես նաև մատակարարված ոռոգման ջրի դիմաց հավաքագրումների ապահովման և մի շարք այլ հարցերի վրա։
21. Բացի վերը թվարկված խնդիրների, ոռոգման ոլորտի կառույցների գործունեության խաթարման և/ կամ բացասական դինամիկայի վրա էական ազդեցություն է ունեցել նաև համակարգի կադրային քաղաքականությունը։

Մինչև 2014 թվականը Կանոնակարգող խորհրդի գործադիր մարմինը ՏԿԵՆ կազմում գործող Ջրային տնտեսության ծրագրերի իրականացման գրասենյակն (այսուհետ՝ ԾԻԳ) էր, իսկ պետական կառավարման մարմինը՝ Ջրային կոմիտեն։ ԾԻԳ-ը, որպես Կանոնակարգող խորհրդի գործադիր մարմին, իր կազմում ուներ ՋՕԸ-երին աջակցող խումբ, որն աշխատում էր ՋՕԸ-երի հետ՝ աջակցելով, կանոնակարգելով, համակարգելով վերջիններիս աշխատանքը։

Առանց կարողությունների վերանայման Ջրային կոմիտեի գործառույթների ավելացումը ժամանակի ընթացքում բերել է ՋՕԸ-երի աջակցման, գործունեության համակարգման և կանոնակարգման գործառույթի թուլացման, ուստի այս իմաստով Ջրային կոմիտեն ևս որոշակի ռեսուրսներով և կարողություններով համալրման կարիք ունի։

Ոռոգման ոլորտը ներկայումս կառուցվածքային ֆինանսական դեֆիցիտի խնդիր ունի. դեռևս 2010 թվականից բոլոր ՋՕԸ-երի համար ջրամատակարարման ծառայությունների վճարի առավելագույն սահմանը 11 ՀՀ դրամ/մ3 է, մինչդեռ ջրի ինքնարժեքը միջինում կազմում է 24 ՀՀ դրամ/մ3, որը ոչ արդյունավետ մեխանիկական ջրարտադրության միջոցների լայն օգտագործման պայմաններում, մեծապես կախված է էլեկտրաէներգիայի սակագնից։ Ջրի ինքնարժեքի ու սահմանված վճարի տարբերությունը, որը ծածկվում է ՋՕԸ-երին տարեկան կտրվածքով տրամադրվող պետական սուբսիդիաներով, զգալի բեռ է պետական բյուջեի համար, ինչը հնարավոր է կրճատել մի շարք միջոցառումների շնորհիվ։ Մասնավորապես, ենթակառուցվածքների արդիականացմանն ուղղված կապիտալ ներդրումների արդյունքում էլեկտրաէներգիայի ծախսի, ջրի կորուստների ու ինքնարժեքի նվազեցման, սակագնային քաղաքականության վերանայման, շահագործման ու պահպանման (այսուհետ՝ ՇևՊ) կարողությունների բարելավման, ինստիտուցիոնալ համակարգի բարեփոխման շնորհիվ։

1. Ոռոգման համակարգը սուբսիդավորելու համար ՀՀ պետական բյուջեից 2006-2022 թվականներն ընկած ժամանակահատվածում միջին հաշվով ծախսվել է տարեկան շուրջ 5.8 մլրդ ՀՀ դրամ, որը միջին հաշվով կազմում է երկրի ՀՆԱ-ի 0.14%-ից ավելին: Չնայած դրան, ոռոգման սուբսիդիաները չեն աջակցել ոռոգման ոլորտում էական բարելավումների արձանագրմանը, քանի որ ակնկալվածի պես չի արձանագրվել ոռոգման ջրի մատչելիության էական աճ, հողերի դեգրադացիայի պոտենցիալ ռիսկերի կրճատում և ՋՕԸ-երի ֆինանսական կայունության ցուցանիշների բարելավում: Ոռոգման սուբսիդիաների տրամադրման երկարաժամկետ տնտեսական արդյունավետությունը խնդրահարույց է` հաշվի առնելով որոշ առանցքային ցուցանիշների դինամիկան (փաստացի ոռոգվող հողատարածքներ, շահագործման ծախսեր, ծախսված էլեկտրաէներգիա, մատակարարված ջուր, ոլորտի պարտք):
2. Ոռոգման համակարգերի արդյունավետ պահպանությունը կախված է առկա վերահսկողության և իրավակիրարկման հնարավորություններից։ Համաձայն ՀՀ ջրային օրենսգրքի 12-րդ հոդվածի՝ Ջրային կոմիտեն Վարչական իրավախախտումների վերաբերյալ Հայաստանի Հանրապետության օրենսգրքին համապատասխան (հոդված 239)՝ իրականացնում է վարչական իրավախախտումների վերաբերյալ իրեն վերապահված գործերով վարչական վարույթ։ Այդուհանդերձ, Ջրային կոմիտեն վարչական իրավախախտումների հայտնաբերման համար ներկայումս ունի խիստ սահմանափակ վարչական ռեսուրսներ ու գործիքակազմ։ Այդ գործառույթն իրականացնող Ջրային կոմիտեի մոնիթորինգի և վերլուծությունների վարչությունն ունի ընդամենը 4 քաղաքացիական ծառայողից բաղկացած անձնակազմ, ինչը բավական չէ ողջ հանրապետության տարածքով իրավախախտումների հայտնաբերման ու վարչական վարույթի իրականացման համար։

# I****V. ԽՆԴԻՐՆԵՐԸ ԵՎ ՆՊԱՏԱԿՆԵՐԸ****

1. ՀՀ ոռոգման համակարգի արդյունավետ կառավարման և կայուն զարգացման նպատակները համահունչ են հանրապետության ջրային ու գյուղատնտեսության ոլորտներում վարվող, ՀՀ կառավարության ծրագրերով սահմանված քաղաքականության նպատակներին, որոնք ներառում են՝
2. Ոռոգվող հողատարածքների ընդլայնումը,
3. Ոռոգման ջրի պլանավորման կառավարման և հաշվառման կատարելագործումը,
4. Ոռոգման արդիական համակարգերի զարգացումը և գոյություն ունեցող ոռոգման ենթակառուցվածքների վերականգնումը/արդիականացումը,
5. Ոռոգման ծառայությունների տրամադրման գործում ներգրավված հաստատությունների գործունեության որակի և արդյունավետության բարելավումը,
6. Ոռոգման ծառայությունների դիմաց վճարման համակարգերի բարելավումը։
7. Ոռոգման ոլորտի զարգացման նպատակներին հասնելու համար սահմանվել են հետևյալ խնդիրները․

1) Ոռոգման ոլորտի կառույցների գործունեության արդյունավետության բարձրացում,

2) Ոռոգման համակարգերի կառավարման, շահագործման և պահպանման մեխանիզմների բարելավում,

3) Ոռոգման ջրի պլանավորման, կառավարման և հաշվառման մեխանիզմների բարելավում,

4) Ոռոգման համակարգերի գույքագրման, գնահատման, տեխնիկական աուդիտի և պետական գրանցման իրականացում, նոր ներդրումների կարիքների գնահատում,

5) Ոռոգման համակարգերի կառուցման, վերակառուցման, բարելավման և արդիականացման ծրագրերի իրականացում,

6) Համակարգի կառույցների ծրագրային ապահովման, տեղեկատվական տեխնոլոգիաների կիրառման և իրազեկման միջոցառումների իրականացումը,

7) Ոռոգման համակարգի ֆինանսական կայունության և սակագնային քաղաքականության բարելավում,

8) Օրենսդրական բարեփոխումների իրականացում։

# V. ԱՌԱՋԱՐԿՎՈՂ ԼՈՒԾՈՒՄՆԵՐ

1. Ելնելով նկարագրված նախապատմությունից, Հայեցակարգում սահմանված խնդիրները լուծելու և նպատակներին հասնելու համար առաջարկվում է ձեռնպահ մնալ ոռոգման համակարգում արմատական փոփոխություններ կատարելուց և գոյություն ունեցող համակարգն ամբողջությամբ կազմալուծելու և նորը ստեղծելու նպատակից։ Առավել նպատակահարմար է առկա խնդիրներից, բացթողումներից և անհաջողություններից դասեր քաղել և ձեռնամուխ լինել համակարգի բարելավման, զարգացման և հզորացման գործին, որն առավել մոտ ապագայում կարող է ապահովել ցանկալի դրական արդյունքներ, հատկապես, որ գործող համակարգը ունեցել է հաջողությունների, դրական դինամիկայի և զարգացման ժամանակաշրջան։
2. Ոռոգման համակարգի զարգացման, հզորացման, վերակառուցման և վերազինման, ոռոգման ջրի պլանավորման, կառավարման և հաշվառման բարելավման, ոլորտի օրենսդրության կատարելագործման, կապիտալ ներդումների իրականացման, ջրամբարաշինության և մի շարք այլ նպատակներ ամրագրված են նաև ՀՀ կառավարության գործունեության 2021-2026 թվականների միջոցառումների ծրագրում։
3. Առկա իրավիճակը թելադրում է ոռոգման ոլորտում իրականացնել բարեփոխումներ։ Առաջարկվում է ոռոգման ոլորտի բարեփոխումներն իրականացնել առանց ցնցումների և դրանք իրականացնել փուլային եղանակով։
4. **Ոռոգման ոլորտի կառույցների գործունեության բարելավմանն ուղղված առաջարկվող լուծումներ․**

Ոռոգման ոլորտի զարգացման համար առանցքային նշանակություն ունի ոռոգման ոլորտի կառույցների կազմակերպական, կառավարչական, վերահսկման, կանոնակարգման և համակարգման գործառույթների պատշաճ իրականացումը, ուստի կարևոր է որոշ ուսումնասիրությունների և դիտարկումների իրականացման արդյունքում վեր հանել խնդիրները և բարելավել դրանց ֆինանսական, օրենսդրական, կանոնակարգային, ինստիտուցիոնալ, կառուցվածքային, կազմակերպական և այլ կարողությունները։ Ոռոգման ոլորտի կառույցների գործունեության բարելավման մասով առաջարկվում են հետևյալ լուծումները՝

1. **Կառավարող, կանոնակարգող և համակարգող կառույցների մասով՝**

ա․ Ջրայի կոմիտեի, որպես ջրային համակարգի կառավարման մարմնի հսկողական լիազորությունների ամրապնդում և ընդլայնում․

բ․ Ջրային կոմիտեի լիազորությունների վերականգնում համակարգի 100 տոկոս պետական սեփականություն հանդիսացող բաժնեմաս (բաժնետոմսեր) ունեցող կազմակերպությունների կառավարման լիազորությունների մասով, ինչը հնարավորություն կտա համալիր կառավարել համակարգը․

գ․ Կանոնակարգող խորհրդի լիազորությունների շրջանակի վերանայում և գործառույթների ընդլայնում․

դ․ Ջրային կոմիտեի, որպես Կանոնակարգող խորհրդի գործադիր մարմնի լիազորությունների ընդլայնում՝ ՋՕԸ-երի հանդեպ համակարգման, կանոնակարգման, հսկողական գործառույթների ամրապնդում․

**2) «Ջրառ» ՓԲԸ-ի մասով՝**

ա. «Ջրառ» ՓԲԸ-ի պետական սեփականություն հանդիսացող բաժնետոմսերի կառավարման և հիմնադիր ժողովին վերապահված լիազորությունների իրականացման փոխանցում Ջրային կոմիտեին՝ ընկերության և ընկերության կողմից շահագործվող ոռոգման համակարգերի համալիր և առավել կանոնակարգված կառավարում ապահովելու համար․

բ. «Ջրառ» ՓԲԸ–ի համալիր աուդիտի իրականացում․

գ. «Ջրառ» ՓԲԸ-ի կազմակերպական կառուցվածքի վերանայում, անձնակազմին առաջադրվող չափորոշիչների վերանայում, գործունեության նկատմամբ հսկողական լիազորությունների վերանայում, նորերի սահմանում.

դ. Ուսումնասիրել ներկայում գործող «Ջրառ» ՓԲԸ-ն վերակազմակերպելու և ըստ ջրավազանային/հիդրոմիավորների անբաժանելիության սկզբունքի նոր ջրառ ընկերություններ ձևավորելու հնարավորությունը՝ վերլուծելով նախկին փորձը։

**3) ՋՕԸ-երի մասով**

ա. Վերականգնել և ակտիվացնել Ջրային կոմիտեի, որպես Կանոնակարգող խորհրդի գործադիր մարմնի աջակցման, կանոնակարգման և համակարգման ֆունկցիան ՋՕԸ-երի նկատմամբ։

բ. ՋՕԸ-երում իրականացնել աուդիտ, որը սահմանված է «Ջրօգտագործողների ընկերությունների և ջրօգտագործողների ընկերությունների միությունների մասին» ՀՀ օրենքով, սակայն վերջին տարիներին այն չի իրականացվել․

գ. Պարբերաբար իրականացնել ՋՕԸ-երի գործունեության ուսումնասիրություններ և դիտարկումներ, որի նպատակը ՋՕԸ-երի գործուներության բոլոր ուղղությունների վիճակի գնահատումն է, բացերի բացահայտումը և դրանց շտկման վերաբերյալ առաջարկությունների ներկայացումը․

դ. Աջակցել ՋՕԸ-երին իրենց կանոնադրությունների, ներքին կանոնակարգերի վերանայման, լրամշակման, իսկ դրանց բացակայության դեպքում նորերի կազմման և հաստատման հարցում՝ մասնավորապես․

* կառավարման մարմինների և հանձնաժողովների կանոնակարգեր․
* գործադիր մարմնի ներքին կանոնակարգ․
* ֆինանսական միջոցները կառավարելու կանոնակարգ․
* ոռոգման համակարգի կառավարման և ջրամատակարարման կանոններ․
* այլ կանոնակարգեր

ե. Սահմանել ՋՕԸ-երի գործադիր տնօրենի և գլխավոր հաշվապահի ընտրության մրցութային միասնական ընթացակարգեր․

զ. Սահմանել ՋՕԸ-երի գործադիր տնօրենի, գլխավոր հաշվապահի և տնօրինության աշխատակիցներին առաջադրվող միասնական չափորոշիչներ․

է. Աջակցել ՋՕԸ-երին մասնագիտական կարողությունների զարգացման հարցում, մասնավորապես դասընթացների, սեմինարների և փորձի փոխանակման այցերի կազմակերպման ձևով, հետևյալ ուղղություններով՝

* մասնակցային կառավարման ընթացակարգերի ապահովման, կառավարման մարմիններին օրենսդրությամբ վերապահված լիազորությունների արդյունավետ իրականացման,
* տեխնիկական, այդ թվում՝ ջրի պլանավորման, կառավարման և հաշվառման, ոռոգման համակարգերի շահագործման և պահպանման, ջրի իրացման, ջրաչափության և այլ տեխնիկական բնույթի գործառույթներ․
* հաշվապահական հաշվառման և ֆինանսական պլանավորման, կառավարման և հսկողական գործառույթներ․
* իրավական, անձնակազմի կառավարման, գնումների կազմակերպման և վարչարարական բնույթի այլ գործառույթներ․

 ը. Աջակցել ՋՕԸ-երին տեխնիկական կարողությունների զարգացման հարցում, մասնավորապես՝

* տրանսպորտային միջոցների, մեքենա-մեխանիզմների տրամադրում․
* սարքավորումների և աշխատանքային գործիքների տրամադրում․
* ժամանակակից տեխնիկական միջոցներով վերազինում․

թ. Ուսումնասիրել ՋՕԸ-երը վերակազմակերպելու հնարավորությունները՝ հիմքում դնելով հիդրոմիավորների անբաժանելիության սկզբունքը և ջրօգտագործողների մասնակցային կառավարման ապահովումը․

ժ. Ուսումնասիրել օրենսդրական դաշտը և դիտարկել ՋՕԸ-երին լրացուցիչ տնտեսական/ձեռնրկատիրական գործունեության հնարավորությունները՝ հիմքում ունենալով այն դիրքորոշումը, որ այդ գործունեությունը չպետք է խոչընդոտի հիմնական գործունեությանը և դրանից ստացված եկամուտը բացառապես պետք է ուղղվի ՋՕԸ-երի կանոնադրական խնդիրների լուծմանը։

**4) «Արփա –Սևան» թունելի մասով**

Ուսումնասիրել և առաջարկներ ներկայացնել պետական սեփականություն հանդիսացող <<Արփա-Սևան>> թունելի հետագա կառավարման, շահագործման և պահպանման հնարավորությունների և եղանակների մասին․

**5) Հանրային - Մասնավոր գործընկերության մասով՝**

Ուսումնասիրել և առաջարկներ ներկայացնել ոռոգման կառավարման ոլորտում հանրային-մասնավոր գործընկերության մոդելների հնարավորությունների և նպատակահարմարության վերաբերյալ:

1. **Ոռոգման համակարգերի կառավարման, շահագործման և պահպանման մեխանիզմների բարելավումը․**

Ոռոգման համակարգերի կառավարման արդյուանվետության բարձրացումը, դրանց պատշաճ շահագործումն ու պահպանումը առանցքային նշանակություն ունեն ոռոգման ոլորտի բարեփոխումների և համակարգի գործունեության բարելավման շղթայում։ Այս իմաստով կարևոր է ոռոգման համակարգերի շահագործման և պահպանման ընթացակարգերի վերանայումը և բարելավումը, ինչպես նաև համակարգերի սեփականատերերի կողմից դրանց օգտագործման նկատմամբ հսկողական ֆունկցիաների ակտիվացումը և այդ համակարգերը շահագործող կազմակերպությունների գործունեությունը հսկող, կանոնակարգող և համակարգող մարմինների կողմից համապատասխաբնաբար հսկողական և աջակցման գործառույթների պատշաճ իրականացումը։

1. Այս իմաստով առաջարկվում են հետևյալ լուծումները՝

1)Պետական սեփականություն հանդիսացող ջրամբարները, մայրուղային ոռոգման համակարգերը՝ ջրային աղբյուրից սկիզբ առնող միջհամայնքային, տնտեսային կամ ներտնտեսային ոռոգման համակարգերին ոռոգման ջուր մատակարարող համակարգերը (առաջին կարգի հիմնական՝ մայր ջրանցքներ և պոմպակայաններ, շահագործվեն և պահպանվեն 100 տոկոս պետական սեփականություն հանդիսացող բաժնեմաս (բաժնետոմսեր) ունեցող իրավաբանական անձանց կողմից, ապահովելով պետական համապարփակ կառավարում։

2) Պետական սեփականություն հանդիսացող ոռոգման միջհամայնքային (միջտնտեսային) համակարգերը` մայրուղային ոռոգման համակարգից սկիզբ առնող մեկից ավելի համայնքների ոռոգելի հողերին ոռոգման ջուր մատակարարող համակարգերը (երկրորդ կարգի ջրանցքներ և պոմպակայաններ), ինչպես նաև համայնքային սեփականություն հանդիսացող ոռոգման տնտեսային համակարգերը` մայրուղային կամ միջտնտեսային ոռոգման համակարգերից սկիզբ առնող և միայն մեկ համայնքի ոռոգելի հողերին ոռոգման ջուր մատակարարող (երրորդ կարգի ջրանցքներ) և ոռոգման ներտնտեսային համակարգերը` տնտեսային ոռոգման համակարգերից, ինչպես նաև տեղական ջրաղբյուրներից սկիզբ առնող և միայն մեկ համայնքի ոռոգելի հողատարածքներին ոռոգման ջուր բաշխող (չորրորդ կարգի ջրանցքներ կամ բաշխիչ ցանցեր) ոռոգման համակարգերը շահագործվեն և պահպանվեն ՋՕԸ-երի կողմից։

Վերոնշյալ համայնքային տնտեսային և ներտնտեսային համակարգերը նպատակահարմար է շահագործել և պահպանել միջտնտեսային համակարգերի հետ միաժամանակ՝ մեկ կառույցի կողմից, այն իմաստով, որ առավել ճկուն պլանավորվի, կառավարվի, մատակարարվի և հաշվառվի ոռոգման ջուը։

Առաջարկվում է ձեռնպահ մնալ այս համակարգերի կառավարումը համայնքներին վերապահելուց, քանի որ դրանց ընդհանուր ոռոգման համակարգից առանձնացված շահագործումը կառավարչական խոչընդոտներ կառաջացնի ջրօգտագործողին դաշտում կայուն ջրամատակարարում ապահովման գործընթացում, դժվարություններ կառաջացնի ջրի պլանավորման, կառավարման և հաշվառման, ջրամատակարարման շղթայի ամբողջականության, արդարացիության ապահովման հարցերում՝ խաթարելով համապարփակ կառավարման մեխանիզմը։ Այդ մասին վկայում է նաև առանձին համայնքի ներտնտեսային համակարգերի շահագործման և պահպանման նախկին տարիների անհաջող փորձը։

1. **Ոռոգման ջրի պլանավորման, կառավարման և հաշվառման մեխանիզմների բարելավումը․**

Ներկայումս ոռոգման ջրի պլանավորման համար միակ մեթոդական ուղեցույցը «Գյուղատնտեսական մշակաբույսերի նորմերն ու ռեժիմները ՀՀ ոռոգելի հողատարածքների համար» ձեռնարկն է, որը հաստատվել է ՀՀ տարածքային կառավարման նախարարի 02․04․2007թ․ թիվ 18-Ա և ՀՀ գյուղատնտեսության նախարարի 02․04․2007թ․ թիվ 77-Ա համատեղ հրամանով։ Այս ուղեցույցում ներառված կամ հաշվի առնված չեն կաթիլային ոռոգման և ջերմոցային տնտեսությունների ոռոգման, ինչպես նաև գերնորմատիվային ջրապահանջարկ ունեցող հողատարածքների ոռոգման հարցերը, քանի որ գերնորմատիվային ջրապահանջարկ ունեցող հողերի/համայնքների ցանկը և փոխհատուցման կարգը հաստատվել է ավելի ուշ՝ ՀՀ կառավարության 2009թ․ հունիսի 11-ի N 660-Ն որոշմամբ։ Հաշվի առնելով այն հանգամանքը, որ վերջին տարիներին տեղի են ունեցել կլիմայական փոփոխություններ, ստորգետնյա ջրերի մակարդակի փոփոխման հետևանքով ավելացել է հողաշերտի ջրապահանջարկը, գյուղացիական տնտեսությունների կողմից սկսել են մշակվել նոր մշակաբույսեր, զարգացել են և մեծ թափով շարունակում են զարգանալ ջերմոցային տնտեսությունները, ոռոգման արդի՝ կաթիլային և անձրևացման համակարգերի կիրառումը և այլ մի շարք հանգամանքներ՝ կարիք է առաջացել հրատապ վերանայել ոռոգման նորմերը ու ռեժիմները։ Միաժամանակ կարևորվում է համագործակցությունը շրջակա միջավայրի և գյուղատնտեսության ոլորտի լիազոր մարմինների հետ՝ ոռոգելի հողերի կազմի, բնութագրերի համատարած ուսումնասիրության նպատակով, որը հիմք կհանդիսանա հողերի և մշակաբույսերի ջրապահանջի հստակեցման և ոռոգման նորմաների ու ռեժիմների վերանայման համար: Վերջիններիս վերանայումը Ջրային կոմիտեի լիազորություններից դուրս է, սակայն այն ուղղակիորեն ազդում է ջրի առավել ճշգրիտ և իրատեսական պլանավորման վրա, ուստի անհրաժեշտ է համապատասխան լիազոր մարմնի կողմից ապահովել ոռոգման նորմաների ու ռեժիմների վերանայումը:

1. Այս առումով առաջարկվում են հետևյալ լուծումները.
2. Բարելավել ոռոգման ջրի պլանավորման ընթացակարգերը, որպեսզի պլանավորված և փաստացի մատակարարված ոռոգման ջրի միջև տատանումները հասցվեն նվազագույնի․
3. Ուսումնասիրել և առաջարկություններ ձևավորել ոռոգման ջրի պլանավորման ավտոմատացման հնարավորությունների վերաբերյալ․
4. Վերանայել ոռոգման ջրի կառավարման ընթացակարգերը, էականորեն բարելավել կառավարման գործընթացը ․
5. Խրախուսել ոռոգման արդիական ՝ կաթիլային և անձրևացման համակարգերի ներդրումը․
6. Տարբեր ծրագրերով շարունակել համակարգը վերազինել ջրաչափական սարքերով․
7. Բարելավել մատակարարված ոռոգման ջրի հաշվառման և արձանագրման համակարգը, մասնավորապես ջրօգտագործողներին մատակարարված ոռոգման ջրի առաջնային փաստաթղթի՝ ջրբաշխի մատյանների վարման մեխանիզմները․
8. **Ոռոգման համակարգերի գույքագրման, գնահատման, տեխնիկական աուդիտի և պետական գրանցման իրականացում և նոր ներդրումների կարիքների գնահատում.**

Ներկայումս հանրապետությունում ոռոգման համակարգերի ամբողջական կազմը, դրանց տեխնիկական վիճակի բացահայտումը, պետական գրանցման և փաստաթղթավորման խնդիրը շարունակում է մնալ անլուծելի։ Ոռոգման համակարգերի արդյունավետ կառավարման, դրանց սեփականատերերի կողմից պատշաճ հսկողության ապահովման, դրանց միջոցով ջրօգտագործողներին պլանավորված ոռոգման ջուրը ժամանակին և պահանջարկին համապատասխան մատակարարելու և հաշվառելու տեսանկյունից կարևոր է որպեսզի հանրապետությունում լիարժեք գույքագրվեն բոլոր կարգի ոռոգման համակարգերը, իրականացվի ոռոգման համակարգերի տեխնիկական աուդիտ, գնահատվի դրանցում ներդրումների կարիքը և տրվի ֆինանսական մոտավոր գնահատական։

1. Այս խնդիրը լուծելու և ոռոգման համակարգի գույքագրման, գնահատման, տեխնիկական վիճակի բացահայտման, ներդրումների կարիքների ձևավորման, ինչպես նաև դրանց պետական գրանցման և փաստաթղթավորման նպատակին հասնելու համար առաջարկվում է հետևյալ լուծումները․

1) Առաջին փուլով իրականացնել պետական սեփականություն հանդիսացող ողջ ոռոգման համակարգի ֆիզիկական գույքագրում, պարզելու համակարգերի ընդհանուր պատկերը՝ դրանց գտնվելու վայրերը և շահագործող կազմակերպությունները, ինչպես նաև պետական գրանցման առկայությունը։

2) Երկրորդ փուլով կատարել պետական սեփականություն հանդիսացող ողջ ոռոգման համակարգի տեխնիկական վիճակի աուդիտ, ստեղծել տվյալների շտեմարան։

3) Սույն կետի 1-ին և 2-րդ ենթակետերի իրականացման արդյունքում կատարել վերականգնման, վերակառուցման և արդիականացման ենթակա պետական սեփականություն հանդիսացող ոռոգման համակարգերի կարիքների և ներդրումների ծավալների գնահատում՝ տալով նաև մոտավոր ֆինանսական գնահատական։

4) Պետական գրանցում չունեցող պետական սեփականություն հանդիսացող համակարգերի մասով ձեռնարկել միջոցներ՝ դրանց պետական գրանցումն ապահովելու ուղղությամբ։

1. Հարկ է նշել, որ հանրապետության մասշտաբով դեռևս բաց է համայնքային սեփականություն հանդիսացող ոռոգման համակարգերի գույքագրման և պետական գրանցման հարցը։ Այս հարցում պետք է շահագրգիռ լինեն համայնքները, ձեռնարկեն դրանց գույքագրման, հաշվառման և պետական գրանցման գործընթաց, իսկ Ջրային կոմիտեն և ՋՕԸ-երը ըստ անհրաժեշտության պետք է ակտիվորեն աջակցեն այս գործընթացի կազմակերպմանը։
2. **Ոռոգման համակարգերի կառուցման, վերակառուցման, բարելավման և արդիականացման մասով առաջարկվող լուծումներ․**

Հանրապետության ինչպես պետական, այնպես էլ համայնքային սեփականություն հանդիսացող ոռոգման համակարգերը հիմնականում կառուցվել են ավելի քան 60-70 տարի առաջ: Դրանց զգալի մասը տեխնիկապես ոչ բավարար վիճակում է և կարիք ունեն վերակառուցման, վերականգնման և արդիականացման։ Իհարկե տարիների ընթացքում պարբերաբար դրանցից շատերը վերակառուցվել, վերականգնվել և արդիկանացվել են ինչպես պետական բյուջեի միջոցների, այնպես էլ վարկային միջոցների հաշվին, մասնավորապես՝ Համաշխարհային Բանկի աջակցությամբ, սակայն դրանց զգալի մասը դեռևս ունի վերակառուցման, վերականգնման և արդիականացման կարիք, ինչպես նաև կա նոր ոռոգման համակարգեր կառուցելու խիստ անհրաժեշտություն։

1. Նոր ոռոգման համակարգերի կառուցման, գոյություն ունեցող ոռոգման համակարգերը վերակառուցելու, բարելավելու և արդիականացնելու ուղղությամբ առաջարկվում են հետևյալ լուծումները՝
2. Ավարտին հասցնել երկու կարևոր և ռազմավարական նշանակություն ունեցող ջրամբարների՝ Վեդու և Կապսի ջրամբարների կառուցման ներդրումային ծրագրերը․
3. Շարունակել Ջրային կոմիտեի կողմից ձեռնարկված, տեխնիկատնտեսական ուսումնասիրությունների, ինչպես նաև նախագծման փուլերում գտնվող ջրամբարաշինության ծրագրերը․
4. Ավարտին հասցնել Ոռոգման համակարգերի արդիականացման ծրագիրը, որով կառուցվել են մի շարք ոռոգման ինքնահոս համակարգեր, վերակառուցվել, վերականգնվել և արդիականացվել են ինչպես մայր և երկրորդ կարգի, այնպես էլ համայնքային սեփականություն հանդիսացող ոռոգման ներտնտեսային համակարգերը և շարունակվում են իրականացվել լրացուցիչ ոռոգման համակարգերի վերակառուցման, բարելավման և արդիականացման շինարարական աշխատանքներ․
5. Շարունակել պետական բյուջեի միջոցներով իրականացվող ոռոգման համակարգի հրատապ լուծում պահանջող, ինչպես նաև այլ կապիտալ ծրագրերը․
6. Նախապատրաստել և իրականացնել ոռոգման համակարգերի կառուցման, վերակառուցման, վերականգնման և արդիականացման նոր ծրագրեր, ինչպես պետական բյուջեի միջոցների հաշվին, այնպես էլ միջազգային ֆինանսական կազմակերպությունների աջակցությամբ՝ վարկային և դրամաշնորհային միջոցների ներգրավմամբ։ Նոր ծրագրեր նախապատրաստելիս նախապատվությունը տալ ոռոգման մեխանիկական համակարգերը ինքնահոսով փոխարինելուն, ինչպես նաև արդի տեխնոլոգիաների կիրառմանը, մասնավորապես կաթիլային և անձրևացման ոռոգման հնարավորություններով համակարգերին։ Նոր համակարգերի կառուցումը հնարավորություն կտա խնայել էլեկտրաէներիայի և ոռոգման ջրի ծախսերը, կնպաստի ոռոգելի հողատարածքների ընդլայնմանը։
7. **Համակարգի կառույցների ծրագրային ապահովման և տեղեկատվական տեխնոլոգիաների կիրառման և իրազեկման միջոցառումների իրականացումը․**

ՋՕԸ-երում գործող Ջրի կառավարման աշխարհատեղեկատվական համակարգը (GIS) ներդրվել է դեռևս 2010 թվականից և չնայած այն հանգամանքին, որ այն մի քանի անգամ արդիականացվել է, դրանում ներառված կադաստրային քարտեզները և որոշ գործիքակազմեր կարիք ունեն լրացուցիչ արդիականացման և կատարելագործման։ Բացի դա առաջարկվում է նմանատիպ մի ծրագիր ստեղծել, որն իր մեջ կներառի ոռոգման համակարգերի չափագրման, քարտեզագրման, գույքագրման, ներդրումների գնահատման արդյունքները և հնարավորություն կունենա շարունակական ընդլայնվելու և կատարելագործվելու։

1. Առաջարկվում է նաև տեղեկատվական տեխնոլոգիաների կիրառում և իրազեկման միջոցառումների իրականացում: Այս իմաստով առաջարկվող լուծումներ են՝

1) Արդիականացնել և կատարելագործել ոռոգման համակարգի կառույցներում գործող ջրի կառավարման աշխարհատեղեկատվական համակարգը (GIS).

2) Ստեղծել ոռոգման համակարգերի տեղեկատվական համակարգչային նոր ծրագիր(GIS), որում կզետեղվի ոռոգման համակարգերի գույքագրման, գնահատման և քարտեզագրման արդյունքները և այն կհանդիսանա միասնական տվյալների շտեմարան ողջ հանրապետության համար, որը պարբերաբար, ըստ անհրաժեշտության, կհամալրվի նոր տեղեկատվությամբ ու կընդլայնվի․

3) Համակարգի կազմակերպություններում ստեղծել վեբ կայքեր, որտեղ կզետեղվի ամբողջական տեղեկատվություն տվյալ կազմակերպության գործունեության մասին․

4) Իրականացնել տեղեկատվական արշավներ ոռոգման ոլորտի կազմակերպությունների գործունեության լուսաբանման, ջրօգտագործողներին իրենց իրավունքների և պարտականությունների մասին իրազեկման, համակարգում կատարվող աշխատանքների մասին և այլն․

1. **Ոռոգման համակարգի ֆինանսական կայունության և ոլորտում սակագնային քաղաքականության բարելավման ուղղությամբ առաջարկվող լուծումներ․**

1) Ուժեղացնել հսկողությունը և աջակցությունը համակարգի կառույցների կողմից բյուջետային պլանավորման, բյուջեների կատարման և հաշվետվողականության նկատմամբ․

2) Շարունակական բարելավել պետության կողմից համակարգի կառույցներին ֆինանսական աջակցության տրամադրման ընթացակարգերը, նախապայմանները և չափորոշիչները.

3) Շարունակական բարելավել տրված սուբսիդիաների նպատակային ու արդյունավետ օգտագործման և հաշվետվողականության ապահովման նկատմամբ հսկողություն իրականացումը․

4) Միջոցառումներ իրականացնել մատակարարված ոռոգման ջրի դիմաց վճարումների հավաքագրումների բարձր մակարդակ ապահովելու ուղղությամբ․

5) Միջոցառումներ իրականացնել դեբիտորական պարտքերի կուտակումը նվազագույնին հասցնելու և կուտակված դեբիտորական պարտքերի հնարավոր հավաքագրման ուղղությամբ․

6) Դեբիտորական պարտքերի հավաքագրման անհնարինության դեպքում առաջարկներ ներկայացնել դրանց դասակարգման, անհուսալի ճանաչման, դուրսգրման և/կամ այլ միջոցառումների իրականացման վերաբերյալ․

7) Կատարել հիմնական միջոցների գույքագրում, որի արդյունքում կիրականացվի բարոյապես և ֆիզիկապես մաշված հիմնական միջոցների դուրսգրման և /կամ օտարման գործընթաց․

8) Գործնական աջակցություն ցուցաբերել ՋՕԸ-երին՝ ներքին հսկողական գործիքակազմերի, վերստուգիչ հանձնաժողովների աշխատանքների արդյունավետությունը բարձրացնելու ուղղությամբ.

9) Սակագնային քաղաքականության մասով՝

ա/ Կարճաժամկետ փուլում ձեռնպահ մնալ ոռոգման ջրի դիմաց սահմանված վճարի վերանայումից (բարձրացումից)՝ հաշվի առնելով սոցիալական բաղադրիչը․

բ/ Միջնաժամկետ փուլում վերանայել ոռոգման ջրի դիմաց սահմանված վճարի չափը,

գ/ Ուսումնասիրել ոռոգման ջրի տարբերակված վճարի կիրառման իրագործելիությունը՝ դիտարկելով գյուղատնտեսական մթերք արտադրող փոքր գյուղացիական տնտեսություններին, խոշոր արտադրությամբ գյուղատնտեսական ձեռնարկություններին (տնտեսություններին), մենատնտես գյուղացիական տնտեսություններին մատակարարվող ոռոգման ջրի սակագների տարանջատումը․

դ/Կարևորվում է նաև տարբերակված սակագների սահմանումը հետևյալ նպատակներով ոռոգման ջրի օգտագործման համար՝

* Ջրարբիացման, հողերի լվացման․
* Ջերմոցային տնտեսություններին ոռոգման սեզոնից դուրս, մեխանիկական ջրարտադրության պայմաններում ջրի մատակարարման․
* ՀԷԿ-երին ոռոգման համակարգերի միջոցով ջրի մատակարարման համար՝ ոռոգման սեզոնի ընթացքում և ոռոգման սեզոնից դուրս։
1. **Օրենսդրական բարեփոխումների իմաստով առաջարկվում է հետևյալ լուծումները․**

Օրենսդրական բարեփոխումների իմաստով առաջարկվում են հետևյալ լուծումները․

1) Օրենսդրությամբ նախատեսված ոռոգման ոլորտի պետական կառավարման, համակարգման, կանոնակարգման ու աջակցման մարմինների իրավունքների, պարտականությունների և լիազորությունների կատարելագործում, հստակեցում և ընդլայնում․

2) Ոռոգման ջրամատակարարման կամ ոռոգման ջրի կառավարման շղթայի սուբյեկտների (դերակատարների) գործառույթների և փոխհարաբերությունների հստակեցում․

3) Օրենքով նախատեսված՝ ՋՕԸ-երի վերակազմակերպման, կառավարման մարմինների ընտրության, գործունեության կազմակերպման, դրանցում ներգրավված անձանց իրավունքների, պարտականությունների և լիազորությունների, ընթացակարգերի վերանայում և բաց հարցերի կանոնակարգում․

4) Ջրառ կազմակերպության և ՋՕԸ-երի, ՋՕԸ-երի և ջրօգտագործողների միջև ոռոգման ջրի մատակարարման իրավապայմանագրային հարաբերությունների բարելավում, օրենսդրական բացերի վերացում․

5) ՋՕԸ-երի վերակազմակերպման և լուծարման գործըթացների հստակեցում․

6) Ոռոգման ոլորտը կարգավորող իրավական ակտերի, կանոնների, կարգերի, կանոնակարգերի վերանայում և համապատասխանեցում օրենսդրության փոփոխված պահանջներին.

7) Առաջարկել օրենսդրական կարգավորումներ հետևյալ նպատակներով ոռոգման ջրի մատակարարման վերաբերյալ․

* Ջրարբիացման, հողերի լվացման․
* Ջերմոցային տնտեսություններին ոռոգման սեզոնից դուրս, մեխանիկական ջրարտադրության պայմաններում ջրի մատակարարման,
* ՀԷԿ-երին ոռոգման համակարգերի միջոցով ջրի մատակարարման համար՝ ոռոգման սեզոնի ընթացքում և ոռոգման սեզոնից դուրս։

# VI. ԱՌԱՎԵԼՈՒԹՅՈՒՆՆԵՐԸ

1. **Ոռոգման ոլորտի կառույցների գործունեության արդյունավետության բարձրացման** ուղղությամբ առաջարկվող լուծումների առավելությունը կայանում է նրանում, որ դրանք միտված են վերջին 10-15 տարիների ընթացքում համակարգերի կառավարման ու կազմակերպությունների գործունեության ձերքբերված փորձի վերլուծության արդյունքում վերհանել տեղ գտած խնդիրներն ու թերացումները, լուծումներ գտնել դրանք շտկելու ու վերացնելու համար՝ միևնույն ժամանակ զարգացնելով և կատարելագործելով դրական միտումներն ու փորձը։ Բարեփոխումների առաջարկվող լուծումներում ցնցումային սցենարներ ամրագրված չեն, ինչը կբացառի եղած իրավիճակն առավել վատթարացնելու վտանգը և տեսանելի ժամանակահատվածում կապահովի դրական արդյունքներ։ Միաժամանակ, առաջարկվող բարեփոխումներն ուղղված են ջրօգտագործողներին մատուցվող ոռոգման ջրամատակարարման ծառայությունների որակի բարձրացմանը, ինչը թույլ կտա ամրապնդել իրավապայմանագրային հարաբերությունները, մատակարարված ոռոգման ջրի դիմաց ապահովել հավաքագրման բարձր մակարդակ:
2. **Ոռոգման համակարգերի կառավարման, շահագործման և պահպանման մեխանիզմների բարելավման** իմաստով առաջարկվող լուծումների առավելությունը կայանում է նրանում, որ այստեղ հիմնականում պահպանվում է շուրջ 20 տարիների ընթացքում միջազգային առաջավոր փորձի հիման վրա և Համաշխարհային Բանկի աջակցությամբ ձևավորված՝ ոռոգման համակարգերի կառավարման մոդելի սկզբունքը։ Շահագործող կազմակերպությունների կողմից արդեն իսկ ձեռք են բերվել այդ մոդելի կառավարման հմտություններն՝ իր ողջ նրբություններով և առանձնահատկություններով, որոնք կատարելագործելու անհրաժեշտություն ունեն։ Բացի դա, մինչ ոռոգման համակարգերի առաջարկվող լիարժեք գույքագրումը, տեխնիկական աուդիտը, փաստաթղթավորումը և պետական գրանցումը, նպատակահարմար չէ դրանք «տեղաշարժել» կառավարման դաշտում։
3. **Ոռոգման ջրի պլանավորման, կառավարման և հաշվառման մեխանիզմների բարելավմանն** ուղղված լուծումների առավելությունը կայանում է նրանում, որ պայմաններ կստեղծվեն ոռոգման ջրօգտագործումը պլանավորել առավել ճշգրիտ, այն աստիճանաբար իրականացնել ավտոմատ եղանակով, արդի տեխնոլոգիաների կիրառմամբ արդյունավետորեն կառավարել ոռոգման ջրի ամբողջ շղթան, ինչը կբերի ջրի խնայողության և կնվազեցնի կորուստները։ Ջրաչափական սարքերի տեղադրմամբ ջրտուքի բոլոր կետերում հնարավորություն կընձեռնվի առավել պատշաճ և տեսանելի հաշվառել ոռոգման ջուրը, փաստաթղթավորել ողջ գործընթացը, ինչն էլ ավելի կնպաստի ջուր սպառողների հետ հարաբերությունների կարգավորման։
4. **Ոռոգման համակարգերի գույքագրման, տեխնիկական աուդիտի և պետական գրանցման իրականացման, նոր ներդրումների կարիքների գնահատման և ֆինանսական մոտավոր գնահատման** մասով առաջարկվող լուծումների առավելությունը կայանում է նարանում, որ այս գործընթացը հնարավորություն կտա ողջ հանրապետության կտրվածքով օբեկտիվ ու տեսանելի տեղեկատվություն ունենալ պետական սեփականություն հանդիսացող ոռոգման համակարգերի վերաբերյալ։ Այս գործընթացի արդյունքում պետական գույքը կհաշվառվի, կստանա պետական գրանցում և կգնահատվի դրանց տեխնիկական վիճակը։ Ունենալով ոռոգման համակարգերի տեխնիկական վիճակի մասին ամբողջական տեղեկատվություն (շտեմարան)՝ հնարավոր կլինի ապահովել հիդրոտեխնիկական կառուցվածքների շահագործումն ու պահպանումը տեխնիկական պայմաններին համապատասխան, ներդրումներն իրականացնլ ավելի հասցեական և ըստ առաջնահերթությունների։
5. **Ոռոգման համակարգերի կառուցման, վերակառուցման, բարելավման և արդիականացման մասով առաջարկվող լուծումների** առավելությունը կայանում է նրանում, որ հնարավորություն է ստեղծվում բարելավել եղած ոռոգման համակարգերի տեխնիկական վիճակը, ծախսատար մեխանիկական ջրարտադրության համակարգերը փոխարինել ինքնահոս՝ առավել էներգախնայողև նվազագույն ջրակորուստներով նոր համակարգերով, որի արդյունքում բարձրանցնել ոռոգման ծառայությունների մատուցման որակը, առավել արդյունավետ կառավարել ոռոգման ջրամատակարարումը, նվազեցնել ջրի կորուստները և առկա ոռոգելի հողերին կայուն ջրամատակարարում ապահովելուց բացի, ընդլայնել ոռոգելի հողատարածքները։
6. **Համակարգի կառույցների ծրագրային ապահովման, տեղեկատվական տեխնոլոգիաների կիրառման և իրազեկման միջոցառումների իրականացման առաջարկվող լուծումների** առավելությունը կայանում է նրանում, որ առավել տեսանելի ու մատչելի կդառնա ոռոգման համակարգին առնչվող ողջ տեղեկատվությունը՝ ոռոգման ջրի պլանավորման, մատակարարման և հաշվառման, ոռոգման համակարգերի, ջրօգտագործողների հողակտորների մասին և այլ տեղեկատվությունը, որը կիրականացվի ծրագրային միջոցներով՝ տվյալների գրանցման և հաշվետվողականության ապահովման նպատակով։ Համակարգի կառույցների նկատմամբ կառավարման և համակարգման լիազորություններ ունեցող մարմինները կկարողանան ծրագրերի միջոցով մշտադիտարկել, հսկել և կանոնակարգել գործընթացները։ Վեբ կայքերում զետեղված տեղեկատվության և տեղեկատվական արշավների միջոցով կլուսաբանվի համակարգի կազմակերպությունների աշխատանքը, ջրօգտագործողները կտեղեկանան իրենց իրավունքների և պարտականությունների, համակարգում կատարվող աշխատանքների մասին և այլն։ Նշվածը հնարավորություն կտա նաև բարձրացնել ջրօգտագործողի՝ որպես մասնակցային կառավարչի դերը և պատասխանատվությունը ջրօգտագործման հստակ և արդյունավետ պլանավորման, ոռոգման համակարգի շահագործման և ահպանման գործում:
7. **Ոռոգման համակարգի ֆինանսական կայունության և սակագնային քաղաքականության բարելավման ուղղությամբ** առաջարկվող լուծումների առավելությունը կայանում է նրանում, որ կբարելավվեն համակարգի բյուջետային պլանավորման, բյուջեների կատարման և հաշվետվողականության գործընթացները, կվերանայվեն պետության կողմից համակարգի կառույցներին հատկացվող ֆինանսական աջակցության ընթացակարգերը, տրամադրման նախապայմանները և չափորոշիչները, դրանց նպատակային ու արդյունավետ օգտագործման հսկողական մեխանիզմները, կբարելավվեն ջրամատակարարման ծառայությունների դիմաց վարձավճարների հավաքագրման ցուցանիշները, նվազագույնի կհասցվեն դեբիտորական պարտքերի կուտակումը, լուծումներ կառաջարկվեն անհուսալի դեբիտորական պարտքերի դուրսգրման և հիմնական միջոցների գույքագրման և դուրսգրման և /կամ օտարման ուղղությամբ**։** Աստիճանաբար կվերանայվի նաև սակագնային քաղաքականությունը, որը միտված կլինի կազմակերպությունների ֆինանսական կայունության ապահովմանը։

# ****VII.**** ՖԻՆԱՆՍԱԿԱՆ ԳՆԱՀԱՏԱԿԱՆ

1. Հայեցակարգով առաջարկվող լուծումների ֆինանսական գնահատականը հնարավոր կլինի տալ Հայեցակարգի իրականացման համար անհրաժեշտ միջոցառումների ծրագրի հաստատումից հետո:

# ****VIII.**** ԱՄՓՈՓ ԵԶՐԱԿԱՑՈՒԹՅՈՒՆ

1. Հայեցակարգով առաջարկվող լուծումների իրականացման արդյունքում հնարավոր կլինի ապահովել ոռոգման ոլորտի կառույցների արդյունավետ գործունեութունը և ֆինանսական կայունությունը, ոռոգման համակարգերի արդյունավետ կառավարումը, շահագործումը և պահպանումը, ինչի արդյունքում կբարձրանա ոռոգման ջրամատակարարման ծառայությունների որակը, կընդլայնվեն ոռոգելի հողերը, կապահովվի գյուղատնտեսության հետագա կայուն զարգացումը։